Gradom je odjeknula vijest da nas je u utorak, u 97. godini života napustio Lovre Reić, legendarni splitski antifašistički borac. Drug Lovre, Titov pukovnik, hrabri je junak koji je preživio operacije "Schwarz" i "Fall Weiss", ilitiga krvave bitke Neretvi i Sutjesci.

Ovaj Splićanin, odrastao u varoškim kaletama, volio je kazati kako je krenuo putem ljudskosti, a ne kapitalizma, te podupirući ideju o klasnoj jednakosti 1938. postaje članom Saveza komunističke omladine Jugoslavije.

U bijegu od talijanskih okupatora, 1942. godine odlazi u partizane i postaje članom Prvog srednjodalmatinskog odreda.

Bio je sudionik brojnih krvavih bitki diljem Hrvatske i Bosne i Hercegovine, a junački je preživio ranjavanja u bitkama na Neretvi i Sutjesci.

Nakon rata završio je Vojnu akademiju, te kasnije dosegao i čin pukovnika.

Nepokolebljiv u svojim stavovima, Reić se u listopadu 2015. godine kandidirao za saborsku fotelju, i time postao najstrariji kandidat. Konkurenti su mu bili general Damir Krstićević i stožerni brigadir Ante Kotromanović, kojih povezuje Knin, kojega je Reić oslobodio davne 1944.

Vijest o njegovoj smrti, potresla je njegove brojne simpatizere. Neka mu je laka zemlja.